text: [{"text_idx": "#000004", "text": "Kuswaanganya antoomwe mwaalumi amukaintu ciyubununa zibeela zya ciimo cokwa Yahuwah eezyo zitakonzyi kuteelelwa munzila imwi. \u201cNkaambo kaako mwanalumi uyoosiya wisi abanyina, akusangana ku mukaintu wakwe, alimwi balo bobile bayooba mubili omwe.\u201d (BaEfeso 5:31)"}, {"text_idx": "#000008", "text": "Aboobo citobela ncakuti, \u201ckaambo keni nkokwatila nkakasungila bweende bwacikwati cako.\u201d2"}, {"text_idx": "#000012", "text": "Makanze eeni aakusangana antoomwe mucikwati ngakuti, bantu bobile baboole antoomwe akuba \u201cmubili omwe\u201d. Nokuba kuti muzeezo wako mutaanzi wakukwata tiiwakali muzeezo mubotu, ulakonzya kukomena mumizeezo kwiinda waawo, kolaa zileleko zyokwa Yahuwah, akusimpa cikwati cako munyika iitazungaani. Eelyo nyobile nomuyaa kupangana kuti mukaabe cikwati cenu kuli Yahuwah, Walo uyooleleka makanze eenu alimwi kuswaangana kwenu inga kwapa bulemu kuli Nguwe."}, {"text_idx": "#000013", "text": "Mulazyo uusimpa cikwati uyeeme mumajwi aakuti: \u201c Nkaambo kaako mwanalumi uyoosiya wisi abanyina, akusangana ku mukaintu wakwe, alimwi balo bobile bayooba mubili omwe.\u201d (Matalikilo 2:24, NKJV) Banabukwetene balaa lukondo mucikwati kweendelanya mbuli mbobaswaangene kuba \u201cmubili omwe\u201d mucileleko cokwa Yahuwah. Mbweenya buyo, kucisa moyo akutakkomana kuli mucikwati kuleelene a kwiimpana kuli mucikwati eeco."}, {"text_idx": "#000014", "text": "Saatani uluuzyi kabotu mulazyo ooyu alimwi wakasolekesya kugwalanganya kukkomana kwa buleya kwiinda mukusolweda banabukwetene kuti babe \u201cbomwe\u201d munzila zitaleteli buumi bubotu nokuba nzila zileta kutundulula bamwi. Gregory L. Jackson wakavwuntauzya makani manjaanji mucintu ciiminina cikwati mumilazyo ya Bbaibbele. Buvwuntauzi bwakwe buyubununa nzila zyotatwe zibelesyegwa kanjaanji abanabukwetene kuti babe \u201cbomwe.\u201d Inzila zinjaanji zilaa nguzu zipati nokuba nguzu zisyoonto, pele kunyina akataa nzila eezyo iikkomanisya pe. Ilikke nzila yane, njeyeendelana amilazyo yabulemu bwa kujulu akusolweda kukukkomana kwamasimpe kukkalilila."}, {"text_idx": "#000025", "text": "Banabukwetene aabo bayakila cikwati cabo munzila yakusanganya bayakila atalaa makanze aakuzuzikwa akukkutya myoyo yabo. Eeci ciletela mapenzi nkaambo mulikke muli Yahuwah muntu mwakonzya kuzuzyigwa akuyandwa cakumaninina. Kulangila muntu ngomukwetene limwi kuti akuzuzye ncobulide, ncintu citaluleme kuyaka cikwati nkaambo cibikkila maanu kumuntu umwi kutali ku Mulengi wako. Luyando lwamusyobo ooyo, ndwakuliyanda, kwiinda kuyanda muntu umwi, mbuli luyando lwa Mwami Yahuwah mbolubede kuti abe omwe antoomwe amuyandwa."}, {"text_idx": "#000028", "text": "Bantu babelesya nzila yakugwisyila balayandisya kudyaaminina bantunyina akubaa nguzu. Abalo aabo balaa ngobakwetene limwi uuli boobo mucikwati balayandisya kulimvwa boobo, ncenciceeco ncobasala kulisanganya amuntu ngobayeeyela kuti ulaa nguzu; ooyo uukonzya kubakkutya akubayandawida nzyobabulide."}, {"text_idx": "#000029", "text": "Mbweenya mbuli banabukwetene bazyibide nzila yakusanganya kutegwa bajane wakubakasaazya, abalo banabukwetene babelesya nzila yakugwisyila kutegwa bajane uubakasaazya, bacita cintu eeco mukuyandisya kulimvwa kubaa nguzu abweendelezi kwiinda mumuntu ngobakwetene limwi. Eeyi nzila yakugwisyila ilaalilwa kujata mulimo mbweenya mbuli nzila yakusanganya: iyeeme kumuzeezo uutaluleme wakulangila muntunyina ngobakwetene limwi kuti azuzike ncobabulide kuti balimvwe kubaa nguzu akweendelezya. Nkaambo kakuti ooyu muzeezo mubyaabi wakuyandila kukwatana, luyando lutaluleme lulalibonya muli baabo bakakatila kuba bomwe munzila eeyi."}, {"text_idx": "#000035", "text": "Kutegwa eeyi nzila yakukomezya namba ibeleke, banabukwetene beelede kuba bazwide kabataninga kuba bomwe. Balo tabakonzyi kunjila cilongwe kutegwa batambule; banjila cilongwe kutegwa baabile bamwi. Omwe-omwe wabo weelede kuleta zipego anguzu zyaandeene mu cikwati. Omwe-omwe weelede kubonesya, kukkomanina, akulyaaba zipego anguzu zyakwe kuli umwi. Alimwi omwe-omwe weelede kuliyandila kupa zipego anguzu kucikwati nokuba kuti zyayuma zyitete buti zintu, bacinoolisungwide kukkala antoomwe."}, {"text_idx": "#000037", "text": "Kampango ka Bbaibbele kainduluka kwaamba mukugwasyilila nzila iitaluleme yakuba bomwe nkakuti: \u201cNobamakaintu, amulibatamike kubanalumi benu.\u201d (BaEfeso 5:22) Bamwi bantu basyoma kuti, ikuti mulumi kayanda mukaintu wakwe kuti acite cintu citaluleme mumulawo nokuba mubupaizi, walo weelede kuteelela alimwi mulumi wakwe nguula mulandu wacinyonyoono eeco."}, {"text_idx": "#000038", "text": "Aaka kampango kalabelesyegwa kapati akataa banabukwetene aabo babelesya nzila yakugwisyila ayakusanganya kuti bajane mbobanga baba bomwe mucikwati. Aabo babelesya nzila yakunjizyanya namba, mubwini bakaka kampango aaka kuti muzeezo buyo ookwa Paulu uuyeeme kumazuba aayo ngaakali kupona naakalemba muzeezo ooyu. Nokuba boobo, inzila iini aaka kampango mbokasandululwa tiiyendelani amakani aali mukampango aaka pe. Aboobo, takeelede kusulaikwa nkaambo buyo kakwaalilwa kusandulula kabotu."}, {"text_idx": "#000039", "text": "Kweezyeezya kumwi nkwakuti Mangwalo alailila bamakaintu \u201ckulibatamika\u201d ku balumi babo, akulaya banalumi kuti \u201cbayande\u201d bakamaintu babo. Ooku kuteelanya zintu kwakajulila mulyango wakuumputana akucimwana. Bamakaintu basyoma kuti banalumi babo beelede kubayanda, aboobo baliminidwe mukuli wakuyeeya kuti bacita cinyonyoono eelyo nobakaka \u201ckulibatamika\u201d pele coonse balumi ncobeelede kucita \u201cnkuyanda\u201d buyo."}, {"text_idx": "#000042", "text": "Nobaalumi, amuyande bamakaintu benu, mbweenya mbuli Yahushua mbwaakayanda ekklesia akulyaaba Lwakwe kuli nguwe. (Bala BaEfeso 5:22 a 25.)"}, {"text_idx": "#000046", "text": "Mwanalumi uuyanda mukaakwe mbweenya mbuli Yahushua mbwaakayanda ekklesia, kunyina nanga wasinikizya mukaakwe kucita cintu cimwi ncatayandi kucita walo. Kuti walo kamuyanda ncobeni mukaintu wakwe mbweenya mbuli Mufutuli Yahushua mbwaakayanda ekklesia, walo inga kayandide kufwa kutegwa avwune lwaanguluko lwa mukaintu wakwe \u2013 nokuba kuti kabatamvwene akusala kwamukaintu wakwe! Ooko nkokuyanda mukaintu wako \u201cmbweenya awalo Yahushua mbwaakayanda ekklesia akulyaaba Lwakwe mucibaka cakwe.\u201d"}, {"text_idx": "#000047", "text": "Munzila yakukomezya namba kuti babe bomwe, cilainda kubula ntenda kuti bamakaintu \u201cbalibatamika\u201d ku banalumi babo, akubabambilila kubapa luyando mbuli mafuta aankuku, kubapa luyando ooli luzyila mumoyo wa Mulengi. Mbweenya buyo, luyando mbuli luyando luteeli lupati lokwa Yahuwah, lulapegwa kumukaintu eelyo mwanalumi wakwe namuyanda akulipa cakutaliyanda, ndoluyando oolo Mufutuli Yahushua ndwaakatondezya naakaaba buumi Bwakwe kutegwa asyomye lwaanguluko lwakulisalila ku babisyi."}, {"text_idx": "#000048", "text": "Aabo banabukwetene babelesya nzila yakukomezya namba kuti babe bomwe, batalika kubaa cilongwe ciyumu nta nkaambo kaluyando lokwa Yahuwah. Balo tabasinkilidwe akulimvwa kuti bajane wakubakasaazya, uubakkutya, uulaa nguzu, nokuba weendelezya kabotu nokuba ngobeelene limwi. Cikwati cabo nciyumu nta nkaambo boonse bobile balalyaaba cakutaliyanda kutegwa batondezye bubotu buli muli umwi. Eelyo nobaindizya kutondezya bubotu bwa umwi, balaindila \u201ckuba bomwe\u201d alimwi balaindila kukkomana antoomwe."}, {"text_idx": "#000052", "text": "Ilikke nzila iitakwe ntenda kumuntu uuli woonse, uutakwete nokuba uukwetwe, njakuyandisya omwini kutobela kuyanda kwa Mwami Yahuwah mubuumi bwako. Kufumbwa naa uluujisi kulibambila nokuba kuti uciyeeya buyo kukwatana, nokuba kuti uli kale mucikwati cili kabotu nokuba cikwati cikuminya, kuti yebo walyaaba kuyanda kwako kuluyando lwa Mulengi wako, Walo inga wakusolweda munzila zitakwe ntenda."}]